Shi'a: 'Dora wa IMN ta'addanci kamar wasan kwaikwayo ne' - BBC News Hausa
Shi'a: 'Dora wa IMN ta'addanci kamar wasan kwaikwayo ne'
https://www.bbc.com/hausa/labarai-49144186
Image caption Mabiya SHeikh El-zakzaky sun ce sai inda karfinsu ya kare kan jagoransu
Mai magana da yawun kungiyar Islamic Movement of Nigeria, IMN, Ibrahim Musa ya ce gwamnatin Najeriya na son kawar da hankalin jama'ar Najeriya daga 'irin ta'asar da take tafkawa' kan 'yan kungiyar tasu shi ya sa ta fito da batun 'haramta' IMN.
Wata sanarwa da IMN ta fitar ta hannun kakakin nata, ta kara da cewa "babu wani abu da gwamnati za ta yi da zai sa mu dauki makami kasancewar harka Islamiyya aba ce da aka dora ta kan tushen zaman lafiya."
Sanarwar ta kara da cewa "har yanzu muna kan bakarmu ta neman a saki jagoranmu, Sheikh Ibrahim El-zakzaky kuma babu wani yunkuri da zai sa mu juya baya."
Daga karshe Ibrahim Musa ya ce "wannan wasan kwaikwayon ba zai sa mu sauya matsayarmu ko halayyarmu ba."
To sai dai takardar ta nanata cewa har kawo yanzu suna jiran takardar 'haramta' ayyukan kungiyar ta je hannunsu domin lauyoyi da jagororin kungiyar su fitar da cikakkiyar matsaya.
Gwamnatin Najeriya ce dai ta samu takardar hukuncin wata babbar kotu a Abuja da ke bayyana ayyukan kungiyar 'yan Shi'a ta Islamic Movement In Nigeria da na 'ta'addanci kuma haramtattu'.
Jaridar Punch Newspaper ce ta samu ganin wannan takardar inda ta ce ofishin ministan Shari'ar kasar ne ya nemi hukuncin a ranar Juma'a.
Amma Malami ya ce idan mutum daya ko biyo ko uku suka yi kokarin tayar da hankalin 'yan kasa wajibi ne a yi maganinsu ta hanyar daukar mataki na shari'a.
Har wa yau, ita wannan takardar ta fito ne kwana uku kafin sake bayyanar shugaban kungiyar ta IMN, Sheikh Ibrahim Elzakzaky a kotu da ke zama a jihar Kaduna.
Tana iya yiwuwa gwamnati ta nemi a 'haramta' kungiyar ne domin yin amfani da hakan a gaban kotu.
Watakila kuma an samu hukuncin 'haramta' ayyukan kungiyar domin yin kandagarki na abin da zai je ya zo a ranar Litinin din, ranar da ake sa ran kotun ta Kaduna za ta yanke wannan hukunci.